สผ.ถูกฟ้องสูงเกินคาดฉุดกำไร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ดัชนีหุ้นไทยปิด 900 จุดแล้ว แต่หุ้น สผ.ดิ่งรับจดหมายเรียกค่าเสียหายจากรัฐบาลอินโดฯ ASP ชี้หากแพ้ปีนี้กำไรวูบ 54% PTT ปันผล 4.75 บาท
ดัชนีตลาดหุ้น เมื่อวันที่ 27 ส.ค. สามารถขึ้นไปปิดที่ระดับ 900.37 จุด เพิ่มขึ้น 14.27 จุด หรือ 1.61% ด้วยมูลค่าการซื้อขายกว่า 43,609 ล้านบาท
ทั้งนี้ ระดับดัชนีที่ทำสถิติสูงสุดในรอบ 2 ปี 10 เดือน โดยล่าสุดเมื่อ พ.ย. 2552 ปิดที่ 902 จุด 
อย่างไรก็ตาม ในส่วนของหุ้น ปตท.สำรวจและผลิตปิโตรเลียม (PTTEP) ไม่ได้พุ่งขึ้นตามตลาด เพราะหลังจากบริษัทได้แจ้งตลาดหลักทรัพย์ว่าได้รับหนังสือจากรัฐบาลอินโดนีเซียที่เรียกร้องค่าเสียหายจากน้ำมันที่ไหลเข้าน่านน้ำในทะเลติมอร์ ส่งผลให้หุ้น PTTEP ลงมาปิดที่ 141 บาท ลดลง 1 บาทหรือ 0.70% 
ด้าน บล.เอเซีย พลัส (ASP) ออกบทวิเคราะห์ภายหลังบริษัทออกมายืนยันว่าได้รับหนังสือเรียกร้องค่าเสียหายจากรัฐบาลอินโดนีเซีย เป็นเงิน 1,100 ล้านเหรียญสหรัฐ หรือประมาณ 3.4 หมื่นล้านบาท ว่า แม้ว่าขบวนการฟ้องร้องอาจจะต้องใช้เวลา แต่หากแพ้คดีบริษัทจะต้องบันทึกค่าเสียหายทั้งจำนวน ซึ่งคาดว่าจะกระทบต่อประมาณการกำไรสุทธิในปี 2553 ราว 54.6% หรือทำให้กำไรลดลงจากเดิมที่คาดไว้เหลือเพียง 1.85 หมื่นล้านบาท หรือหุ้นละ 5.50 บาท ทำให้ราคาหุ้น PTTEP ปัจจุบันจะมีค่า พี/อี ขยับขึ้นจากประมาณการเดิม 11.7 เท่า เป็นมากกว่า 20 เท่า ระยะสั้นแนะนำให้หลีกเลี่ยง PTTEP
บล.ทิสโก้ แนะนำซื้อให้ราคา 177 บาท แม้การเรียกร้องค่าเสียหายของรัฐบาลอินโดนีเซียสูงกว่าที่ตลาดคาดไว้ (780 ล้านเหรียญสหรัฐ) และกระทบต่อผลประกอบการในปีนี้ ซึ่งต้องใช้เวลาพิสูจน์ แต่เลวร้ายสุดก็อาจจะกระทบมูลค่าหุ้นลดลง 10.80 บาท
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) แจ้งว่า คณะกรรมการอนุมัติให้จ่ายเงินปันผลงวดกลางปีในอัตราหุ้นละ 4.75 บาท รวมเป็นเงินทั้งสิ้น 13,504 ล้านบาท หรือคิดเป็น 33.9% ของกำไรสุทธิของงบการเงินรวม